Document ID: 32013D0784

KOMISJONI RAKENDUSOTSUS,
18. detsember 2013,
millega muudetakse tapmiseks, nuumamiseks ja aretamiseks ette nähtud lammaste ja kitsede liidusisese kaubanduse veterinaarsertifikaatide I, II ja III näidist, mis on sätestatud nõukogu direktiivi 91/68/EMÜ E lisas
(teatavaks tehtud numbri C(2013) 9208 all)
(EMPs kohaldatav tekst)
(2013/784/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 28. jaanuari 1991. aasta direktiivi 91/68/EMÜ loomatervishoiu kohta ühendusesiseses lamba- ja kitsekaubanduses, (1) eriti selle artikli 14 lõiget 2,
ning arvestades järgmist:
(1)
Direktiivis 91/68/EMÜ on sätestatud liidusisest lammaste ja kitsedega kauplemist reguleerivad loomatervishoiunõuded. Sellega on muu hulgas ette nähtud, et lammastel ja kitsedel peavad sihtkohta vedamisel olema kaasas veterinaarsertifikaadid, mis vastavad E lisas sätestatud I, II või III näidisele.
(2)
Euroopa Parlamendi ja nõukogu määruses (EÜ) nr 999/2001 (2) on sätestatud veiste, lammaste ja kitsede transmissiivsete spongioossete entsefalopaatiate (TSEde) vältimise, kontrolli ja likvideerimise eeskirjad. Nimetatud määruse VII lisas on sätestatud TSEde kontrollimise ja likvideerimise meetmed. Nimetatud määruse VIII lisa A peatükis on sätestatud tingimused liidusiseseks elusloomade, sperma ja embrüotega kauplemiseks. Komisjoni määrusega (EL) nr 630/2013 (3) muudeti hiljuti määruse (EÜ) nr 999/2001 VIII lisa A peatükki.
(3)
Et võtta arvesse tapmiseks, nuumamiseks ja aretamiseks ette nähtud lammaste ja kitsede liidusisese kaubanduse suhtes kehtivaid nõudeid, mis on sätestatud määruses (EÜ) nr 999/2001, mida on muudetud määrusega (EL) nr 630/2013, muudeti hiljuti komisjoni rakendusotsusega 2013/445/EL (4) direktiivi 91/68/EMÜ E lisas sätestatud veterinaarsertifikaatide II ja III näidist.
(4)
Muutmise käigus jäi ekslikult välja võimalus viia teatavatel tingimusel aretuslambaid ja -kitsesid liikmesriiki, millel on klassikalise skreipi kontrollimise heakskiidetud programm. Seega tuleks direktiivi 91/68/EMÜ E lisas sätestatud aretuslammaste ja -kitsede liidusisese kaubanduse veterinaarsertifikaadi näidise II osa punkti II.9 vastavalt muuta.
(5)
Peale selle tuleks direktiivi 91/68/EMÜ E lisas sätestatud veterinaarsertifikaadi II näidises (nuumlammaste ja -kitsede liidusisene kaubandus) ja III näidises (aretuslammaste ja -kitsede liidusisene kaubandus) läbi vaadata teatavad viited määrusele (EÜ) nr 999/2001, et kõrvaldada mis tahes ebaselgus.
(6)
Direktiivi 91/68/EMÜ E lisas sätestatud veterinaarsertifikaatide II ja III näidist tuleks seega muuta, et nõuetekohaselt arvesse võtta määrusega (EL) nr 630/2013 muudetud määruses (EÜ) nr 999/2001 nuumlammaste ja -kitsede ning aretuslammaste ja -kitsede liidusisese kaubanduse suhtes sätestatud nõudeid.
(7)
Lisaks tuleks direktiivi 91/68/EMÜ E lisas sätestatud kõikide liidusisese lammaste ja kitsede kaubanduse veterinaarsertifikaatide näidiste terminoloogilise järjepidevuse tagamiseks kõnealuseid näidiseid muuta ja asendada need käesoleva otsuse lisas sätestatud veterinaarsertifikaatide I, II ja III näidisega.
(8)
Seega tuleks direktiivi 91/68/EMÜ vastavalt muuta.
(9)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Direktiivi 91/68/EMÜ E lisa asendatakse käesoleva otsuse lisa tekstiga.
Artikkel 2
Käesolev otsus on adresseeritud liikmesriikidele.
Brüssel, 18. detsember 2013

Labels: 0
3
6